**Usmernenie č. 5**

**sprostredkovateľského orgánu**

**pre Integrovaný regionálny operačný program**

|  |  |
| --- | --- |
| **Vec** | **Poskytnutie dodatočného príspevku podľa § 25a zákona o príspevku poskytovanom z EŠIF** |
| **Určené pre:** | Prijímateľov v rámci špecifického cieľa 2.1.2 IROP |
| **Vydáva:** | Ministerstvo zdravotníctva SR ako sprostredkovateľský orgán pre Integrovaný regionálny operačný program |
| **Dátum vydania:** | 17. 10. 2022 |
| **Dátum účinnosti:** | Dňom zverejnenia na webovej stránke RO pre IROP prostredníctvom linku: <https://www.mirri.gov.sk/mpsr/irop-programove-obdobie-2014-2020/mz-sr-so-irop-2014-2020/index.html> |
| **Číslo usmernenia** | **5/2022** |
| **Verzia** | 1 |
| **Schválila:** | PhDr. Katarína Naďová  generálna riaditeľka  sekcia európskych programov a projektov  Ministerstvo zdravotníctva SR |

Obsah

[**1. Účel** 3](#_Toc116894905)

[**2. Postup pri identifikácii výziev pre poskytnutie dodatočného príspevku** 3](#_Toc116894906)

[2.1 Zabezpečenie disponibilných finančných prostriedkov pre poskytnutie dodatočného príspevku 3](#_Toc116894907)

[2.2 Identifikácia oprávnených výziev, na ktoré sa poskytuje dodatočný príspevok pre vybrané hlavné aktivity 4](#_Toc116894908)

[2.3 Audit trail k identifikácii oprávnených prijímateľov a oprávnených výdavkov 4](#_Toc116894909)

[2.4 Splnenie podmienok poskytnutia dodatočného príspevku podľa osobitných predpisov 5](#_Toc116894910)

[2.5 Stanovenie výšky dodatočného príspevku 6](#_Toc116894911)

[2.6 Vplyv dodatočného príspevku na finančnú analýzu projektu 6](#_Toc116894912)

[**3. Postup pri zmene zmluvy uplatnením § 25a zákona o príspevku poskytovanom z EŠIF** 7](#_Toc116894913)

[**4. Výkon administratívnej finančnej kontroly zmluvy/dodatku k zmluve o dielo zahŕňajúci dodatočné výdavky** 8](#_Toc116894914)

[4.1. V prípade dodatku uzatvoreného podľa zákona č. 343/2015 o verejnom obstarávaní § 18 ods. 1 písm. c) 8](#_Toc116894915)

[4.2 V prípade posudzovania dodatkov de minimis podľa zákona č. 343/2015 o verejnom obstarávaní § 18 ods. 3 9](#_Toc116894916)

[**5. Finančné vzťahy** 9](#_Toc116894917)

[**6. Prílohy** 10](#_Toc116894918)

### **1. Účel**

V dôsledku vývoja pandémie COVID – 19, ktorý spomalil implementáciu projektov štrukturálnych fondov v celej EÚ a vojnového konfliktu na Ukrajine, Európska komisia pristúpila k prijatiu niekoľkých balíkov legislatívnych opatrení zameraných na riešenie danej situácie. Kríza spojená s nedostatkom a pomalou distribúciou tovarov v dôsledku lock-down a následné vysoké tempo inflačného rastu zasiahlo aj Slovensko. Pod tlakom vzniknutej situácie sa pristúpilo k viacerým úpravám legislatívy aj na národnej úrovni. Do zákona č. 292/2014 Z. z. o príspevku poskytovanom z EŠIF boli doplnené ustanovenia týkajúce sa postupov počas krízovej situácie, uľahčujúce prijímateľom implementáciu meškajúcich projektov. Následne, ako sa geopolitická situácie skomplikovala vojnovým konfliktom na Ukrajine, čo zvýšilo ceny stavebných materiálov a pohonných hmôt do extrémnych výšok, EK umožnila prostredníctvom iniciatív úhradu zvýšených cien stavebných materiálov a tovarov projektov, ktoré boli touto infláciou preukázateľne dotknuté. Novelou zákona o príspevku poskytovanom z EŠIF účinnou od 7. júna 2022 poskytovateľ môže prijímateľovi poskytnúť dodatočný príspevok na úhradu oprávnených výdavkov projektu pôvodne schválených hlavných aktivít, bez úhrady ktorých by nebolo možné dosiahnuť ciele projektu.

Dodatočný príspevok je možné poskytnúť len na prekonanie hospodárskych dôsledkov pandémie COVID-19 a konfliktu na Ukrajine existujúcich zazmluvnených projektov. Na dodatočný príspevok sa nazerá ako súčasť finančných prostriedkov SR.

MZ SR ako SO pre IROP (ďalej aj SO) vypracovalo toto usmernenie pre prijímateľov za účelom zníženia dopadov inflácie na realizované projekty.Usmernenie upravuje aplikáciu § 25a zákona č. 292/2014 Z. z. o príspevku poskytovanom z EŠIF, definuje najmä postup výberu oprávnených výziev a prijímateľov, oprávnené typy aktivít, ku ktorým bude možné použiť dodatočný príspevok, stanovuje maximálnu mieru poskytnutia dodatočného príspevku vo vzťahu k schválenému NFP a postup pri zmenovom konaní, na základe ktorého bude posúdené jeho poskytnutie. V usmernení je stanovený postup pre prijímateľov vo vzťahu k dodržaniu pravidiel a postupov pri verejnom obstarávaní a dodržania zákona o verejnom obstarávaní.

Pre vydanie tohto usmernenia právnym rámcom upravujúcim dodatočný príspevok je:

**-** zákon č. 198/2022 Z. z., ktorým sa mení a dopĺňa zákon č. 292/2014 Z. z. o príspevku poskytovanom z EŠIF, najmä § 25a Osobitné ustanovenia k poskytovaniu dodatočného príspevku,

**-** metodický výklad CKO č. 11 k zákonu č. 198/2022 Z. z o príspevku poskytovanom z EŠIF,

- usmernenie MF SR č. 1/2022-U k finančnému riadeniu mechanizmu poskytnutia dodatočného príspevku.

### **2. Postup pri identifikácii výziev pre poskytnutie dodatočného príspevku**

V súlade s § 25a zákona o príspevku poskytovanom z EŠIF SO môže pristúpiť k uplatneniu poskytovania dodatočného príspevku, ak sú splnené nasledovné predpoklady:

a) SO disponuje finančnými prostriedkami určenými na poskytnutie dodatočného príspevku

b) dôjde k zvýšeniu celkových oprávnených výdavkov hlavných aktivít projektu, bez úhrady ktorých by nebolo možné dosiahnuť ciele projekty podľa zmluvy o NFP

c) sú splnené podmienky podľa osobitných predpisov.

2.1 Zabezpečenie disponibilných finančných prostriedkov pre poskytnutie dodatočného príspevku

Podľa § 25a bod a) zákona o príspevku poskytovanom z EŠIF SO môže prijímateľovi poskytnúť dodatočný príspevok za predpokladu, že týmito prostriedkami disponuje. SO na základe písomnej žiadosti požiada riadiaci orgán pre IROP o vyčlenenie finančných prostriedkov na poskytnutie dodatočného príspevku podľa § 25a) zákona o príspevku poskytovanom z EŠIF. Na základe písomného potvrdenia riadiaceho orgánu o vyčlenení finančných prostriedkov v zmysle predchádzajúcej vety SO pristúpi k poskytovaniu dodatočného príspevku v súlade s týmto usmernením.

### 2.2 Identifikácia oprávnených výziev, na ktoré sa poskytuje dodatočný príspevok pre vybrané hlavné aktivity

SO vykonal analýzu všetkých realizovaných výziev, ktoré v rámci hlavných aktivít realizujú stavebné práce a to z dôvodu, že zvyšovanie cien najviac zasiahlo stavebný sektor. V rámci identifikovaných výziev SO analyzoval stav implementácie jednotlivých projektov, vplyv inflácie a vplyv zvýšenia cien na rozpracovanosť týchto projektov a uzatvorené zmluvy o dielo, analyzoval sa, v akej fáze sa nachádzali stavebné práce v čase, keď dochádzalo k rapídnemu nárastu cien. Zohľadnené boli aj pravidlá pre štátnu pomoc, príslušné schémy štátnej pomoci/pomoci de minimis SVHZ (služby všeobecného hospodárskeho záujmu) a mechanizmus poskytovania štátnej pomoci.

Pri posudzovaní oprávnenosti prijímateľov, na ktorých sa vzťahujú pravidlá štátnej pomoci sa vychádzalo najmä zo zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci, konkrétne § 5 ods. 1, podľa ktorého sa za deň poskytnutia pomoci považuje deň, keď nadobudol účinok právny úkon, na základe ktorého sa pomoc poskytuje. V prípade zmluvy o NFP sa za deň poskytnutia štátnej pomoci považuje deň nadobudnutia účinnosti tejto zmluvy. Zároveň bolo na zreteľ vzaté ustanovenie 4.2.2. ods. 81 Oznámenia Komisie o pojme štátna pomoc uvedenom v článku 107 ods. 1 Zmluvy o fungovaní Európskej únie z ktorého vyplýva, že séria zásahov štátu (poskytnutia štátnej pomoci) môže byť považovaná za jeden zásah (jednu poskytnutú štátnu pomoc) v prípade, ak sú tieto zásahy plánované a predvídateľné v čase skoršieho zásahu. Poskytnutie dodatočného príspevku je dôsledkom udalostí, ktoré sa v čase poskytnutia štátnej pomoci nedali predvídať, čo znamená, že na poskytnutie dodatočného príspevku sa nazerá ako na novú štátnu pomoc s novými pravidlami. Z posúdenia legislatívy k štátnej pomoci ako aj platných schém štátnej pomoci/pomoci de minimis SVHZ v pôsobnosti SO vyplýva, že pokiaľ prijímateľovi pomoci už bola poskytnutá transparentná pomoc s preukázateľným stimulačným účinkom a keďže schémy neupravujú viac zásahov v rámci jednej pomoci, z dôvodu, že danú situáciu nebolo možné predvídať v čase prípravy schémy a poskytnutia pomoci, nie je možné takémuto prijímateľovi pomoci poskytnúť dodatočný príspevok v rámci platných schém štátnej pomoci/pomoci de minimis SVHZ vydaných ministerstvom zdravotníctva.

Na základe analýzy sa v súlade s týmto usmernením uplatnenie dodatočného príspevku vzťahuje na jednu výzvu vyhlasovanú SO a to:

* *kód výzvy IROP-PO2-SC21-2020-58 vyhlásenej 8. októbra 2020 za účelom integrácie primárnej zdravotnej starostlivosti formou budovania centier integrovanej zdravotnej starostlivosti.*

Oprávnenými výdavkami v rámci dodatočného príspevku sú iba zvýšené výdavky (ceny) k pôvodne schváleným výdavkom na stavebné práce a sú realizované niektorou zo schválených hlavných aktivít uvedených vo výzve resp. ich kombináciou:

a) výstavba nových budov

b) modernizácia a rekonštrukcia existujúcich budov

c) prístavba, nadstavba, stavebné úpravy a rekonštrukcia vnútorných a vonkajších priestorov existujúcich stavebných objektov

d) budovanie bezbariérových prístupov

e) opatrenia na zvýšenie energetickej hospodárnosti budov.

### 2.3 Audit trail k identifikácii oprávnených prijímateľov a oprávnených výdavkov

SO posúdi všetky projekty implementované v rámci výzvy č. IROP-PO2-SC212-2020-58 podľa týchto kritérií:

- vyplatenie dodatočného príspevku sa musí riadiť princípmi hospodárneho, efektívneho, účinného a účelného nakladania s verejnými prostriedkami podľa § 2 bod 2 zákona č. 292/2014 Z. z. o príspevku poskytovanom z EŠIF,

- pri posudzovaní návrhu na zmenu zmluvy bude SO vychádzať najmä z Analýzy vývoja cien vybraných komodít a stavebných materiálov so zdôvodnením nepredvídateľných zmien vypracovanej Ministerstvom dopravy a výstavby Slovenskej republiky za sledované obdobie rokov 2005 – 2022 vo vzťahu k mimoriadnym okolnostiam,

- dodatočný príspevok je možné poskytnúť iba na finančný nárast výšky cien pôvodne schválených oprávnených výdavkov hlavných aktivít, v rámci ktorých sa realizujú stavebné práce podľa bodu 2.2,

- dodatočný príspevok sa môže poskytnúť len tým projektom, u ktorých v čase poskytnutia dodatočného príspevku existuje uistenie, že dosiahnu stanovený cieľ v zmluve o NFP,

- projekt sa realizuje riadne a nevykazuje známky fyzickej alebo funkčnej zmeny alebo inej okolnosti, ktoré by bránili dosiahnutiu cieľa projektu podľa zmluvy o NFP,

- prijímateľ má zabezpečené vlastné zdroje k dodatočnému príspevku v pomere určenom v zmluve o NFP;

- prijímateľ, ktorému bol poskytnutý nenávratný finančný príspevok formou štátnej pomoci podľa schémy štátnej pomoci na miestnu infraštruktúru pre zlepšenie dostupnosti ambulantnej zdravotnej starostlivosti občanov v znení dodatkov nemajú nárok na získanie dodatočného príspevku (v zmysle kap. 2.2),

- dodatočným príspevkom nie je možné rozširovať rozsah pôvodných výdavkov, doplniť nové výdavky nad rámec pôvodne schválených výdavkov v ŽoNFP a ani dopĺňať nové aktivity/podporné aktivity nad rámec zmluvy o NFP.

### 2.4 Splnenie podmienok poskytnutia dodatočného príspevku podľa osobitných predpisov

Dodatočný príspevok môže byť prijímateľovi poskytnutý, ak sú zároveň splnené podmienky podľa osobitného predpisu. Zákon č. 292/2014 Z. z. o príspevku poskytovanom z EŠIF konkrétne odkazuje napr. na § 19 ods. 3 zákona č. 523/2004 Z. z. o rozpočtových pravidlách verejnej správy, podľa ktorého právnické a fyzické osoby, ktorým boli poskytnuté verejné zdroje sú povinné pri ich používaní zachovávať hospodárnosť, efektívnosť  
a účinnosť ich použitia. Ďalšími príkladmi, na ktoré odvolávka odkazuje je zákon č. 343/2015 Z. z. o verejnom obstarávaní v znení neskorších predpisov a zákon č. 357/2015 Z. z. o finančnej kontrole a audite v znení neskorších predpisov.

Schválenie poskytnutia dodatočného príspevku a jeho preplatenie musí v plnej miere rešpektovať osobitné predpisy, a ak sa to vzťahuje na prijímateľa ide najmä o konkrétne obmedzenia a podmienky týkajúce sa možnosti zmeny zmluvy o dodávateľsko–odberateľských vzťahoch vo vzťahu k zvýšeniu ceny diela, ceny plnenia a pod. vyplývajúce zo zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej ako „zákon o VO“) ako aj dodržanie usmernenia: Všeobecné metodické usmernenie Úradu pre verejné obstarávanie k aplikácii § 18 ods. 1 písm. c) zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj „usmernenie ÚVO 6/2022“) a Všeobecné metodické usmernenie ÚVO k zmenám zmluvy, rámcovej dohody a koncesnej zmluvy počas ich trvania 10/2019[[1]](#footnote-1). Bližší popis kontroly podľa zákona o VO je v kap. 4 tohto usmernenia.

Prijímateľ je povinný predložiť dokumentáciu, v ktorej preukáže, akým spôsobom zabezpečil hospodárnosť a efektívnosť vynaložených finančných prostriedkov podľa zákona 523/2004 Z. z. o rozpočtových pravidlách verejnej správy v znení neskorších predpisov a zákona č. 357/2015 Z. z. ofinančnej kontrole a audite a v znení neskorších predpisov a zdôvodnenie navýšenia cien. Úpravy cien vychádzajú z Metodického pokynu Ministerstva dopravy a výstavby Slovenskej republiky č. 27/2022 zverejnenom na webovom linku: <https://www.bing.com/search?q=metodick%C3%BD+pokyn+%C4%8D.+27%2F2022&form=ANNH01&refig=908e5728c77c4d6a8f2af78b216de94f>[[2]](#footnote-2).

Rozsah dokumentácie pre posúdenie dodatočného príspevku je upravený v kap. 3. Postup pri zmene zmluvy uplatnením § 25a. SO si vyhradzuje právo vyžiadať si aj inú dokumentáciu nevyhnutnú k výkonu zmeny zmluvy o NFP.

### 2.5 Stanovenie výšky dodatočného príspevku

Pre oprávnených prijímateľov na dodatočný príspevok je príznačné, že v čase, kedy bol zaznamenaný vysoký inflačný rast v stavebníctve prijímatelia začali s realizáciou verejného obstarávania. Zvýšené ceny stavebných materiálov sa preto prejavili už pri verejnom obstarávaní na stavebné práce. Z uvedeného dôvodu pri stanovení výšky dodatočného príspevku bol zohľadnený stav (cenové ponuky, ponuky víťazných uchádzačov) v realizácii prebiehajúceho resp. ukončeného verejného obstarávania. Výsledkom toho je teda „finančná medzera“ medzi schválenou výškou NFP (na stavebné práce) a cenou, za ktorú sa stavebné práce obstarali.

Na základe údajov o ukončených VO/VO pred ukončením, SO stanovil maximálnu *výšku dodatočného príspevku na 27 % schváleného rozpočtu hlavnej aktivity na stavebné práce.*

|  |
| --- |
| **Príklad**  Prijímateľ má podpísanú zmluvu o NFP na hlavné aktivity vo výške 120 000 eur, z toho stavebné práce sú v hodnote 100 000 eur. Na dodatočné výdavky je oprávnený požiadať max. 27 % z rozpočtu schváleného NFP na aktivity zahŕňajúce stavebné práce. Celková navýšená suma NFP na stavebné práce, po odsúhlasení dodatočného príspevku uvedená v dodatku k zmluve o NFP, prestavuje súčet pôvodného NFP a schváleného dodatočného príspevku**.**  Výpočet :  120 000 eur (suma do výšky rozhodnutia o schválení NFP/zmluva o NFP) a z toho:  100 000 eur na stavebné práce v rámci hlavnej aktivity.  27 000 eur (dodatočný príspevok max. do 27% zo schváleného rozpočtu hlavných aktivít resp. ich kombinácie uvedenej v kap. 2.2).  Celková výška NFP na stavebné práce v rámci hlavných aktivít vrátane schváleného dodatočného príspevku je 127 000 eur (maximálna možná pomoc vrátane dodatočného príspevku, v ktorej nie sú zarátané vlastné zdroje prijímateľa, ktoré sú naviazané na dodatočný príspevok). Vlastné zdroje prijímateľa sú pre dodatočný príspevok prepočítané na základe pôvodného pomeru fin. zdrojov podľa v platnej a účinnej zmluvy o NFP. |

### 2.6 Vplyv dodatočného príspevku na finančnú analýzu projektu

Na výzvu a všetky projekty, na ktoré sa môže uplatniť poskytnutie dodatočného príspevku sa podľa podmienok poskytnutia príspevku definovaných vo výzve vzťahuje podmienka finančnej analýzy projektu. Z uvedeného dôvodu skutočne poskytnutú výšku dodatočného príspevku prijímateľ zohľadňuje v najbližšej finančnej analýze projektu, ktorú predkladá najneskôr pri predložení záverečnej žiadosti o platbu. Na vypracovanie finančnej analýzy sa uplatňuje metodika pre vypracovanej finančnej analýzy projektov centier integrovanej zdravotnej starostlivosti pre špecifický cieľ 2.1.2, ktorá je prílohou výzvy na predkladanie žiadosti o NFP. Postup predkladania finančnej analýzy projektu upravuje Príručka pre prijímateľa v aktuálnom znení.

### **3. Postup pri zmene zmluvy uplatnením § 25a zákona o príspevku poskytovanom z EŠIF**

|  |
| --- |
| SO môže § 25a zákona o príspevku poskytovanom z EŠIF aplikovať na dvoch úrovniach implementácie projektov:  1.) Skokový nárast cien nastal pred realizáciou hlavných aktivít na stavebné práce podľa kap. 2.2., a tento sa prejavil už vo verejnom obstarávaní na stavebné práce t. j. proces verejného obstarávania prebieha a zmluva s dodávateľom stavebných prác ešte nebola uzavretá. Prijímateľ túto skutočnosť zdôvodní o. i. aj tým, že v čas prípravy projektového zámeru a ŽoNFP nebolo možné túto situáciu predvídať.  2.) Proces verejného obstarávania bol ukončený a zmluva s dodávateľom bola uzavretá t. j. skokový nárast cien nastal počas realizácie hlavných aktivít resp. ich kombinácie podľa kap. 2.2. a bude potrené uzatvoriť dodatok k zmluve o dielo s dodávateľom stavebných prác. |

Dodatočný príspevok sa **poskytuje** na základe žiadosti o povolenie vykonania zmeny zmluvy o poskytnutí NFP (ďalej ako „žiadosť o zmenu zmluvy uplatnením § 25a“) prijímateľa, ktorá má povahu zmenového konania (neuplatňuje sa § 16 zákona o príspevku poskytovanom EŠIF okrem ods. 5 – 7).

Prijímateľ je oprávnený podať jednu žiadosť o zmenu zmluvy uplatnením § 25a podľa prílohy č. 1 tohto usmernenia.

Žiadosť o zmenu zmluvy uplatnením § 25a musí obsahovať zdôvodnenie/analýzu[[3]](#footnote-3) skokového nárastu cien, položkový rozpočet formou sledovania zmien: stĺpec s pôvodnými cenami, nový stĺpec s cenami po navýšení, úpravu časového harmonogramu, čestné vyhlásenie o tom, že bude zachovaný cieľ projektu. Pôvodnou cenou sa pre tento účel myslí cena podľa schváleného rozpočtu v žiadosti o NFP alebo cena v zmluve o dielo a to v závislosti od okolnosti, v ktorých sa daný projekt nachádza. Postup kontroly dodatkov k zmluve o dielo je uvedený [v kap. č. 4 tohto usmernenia](#_Kontrola_dodatkov_k).

SO na základe predloženej žiadosť o zmenu zmluvy uplatnením § 25a posúdi navrhované zmeny. Ide o **významnejšiu zmenu**, tak ako je uvedené v bode 6.3 zmluvy o NFP. Proces zmenového konania SO vykoná v súlade s Pravidlami oprávnenosti výdavkov, Príručkou pre prijímateľa, Metodickým pokynom CKO č. 26 a Metodickým pokynom CKO č. 18 nasledovne:

- štatutárny orgán prijímateľa predloží návrh na zmenu zmluvy o NFP podľa § 25a na formulári v prílohe č. 1 tohto usmernenia; v prípade, ak tento návrh predkladá splnomocnená osoba, prílohou žiadosti je splnomocnenie podpísané prijímateľom aj splnomocnenou osobou,

- žiadosť o zmenu zmluvy uplatnením § 25a sa predkladá písomne elektronicky do ITMS2014+, za dátum doručenia sa považuje dátum doručenia do ITMS2014+,

- SO v lehote 21 pracovných dní od doručenia návrhu na zmenu zmluvy o NFP posúdi predloženú dokumentáciu a splnenie podmienok podľa [§ 19 ods. 3](https://www.slov-lex.sk/pravne-predpisy/SK/ZZ/2004/523/#paragraf-19.odsek-3) zákona č. [523/2004 Z. z.](https://www.slov-lex.sk/pravne-predpisy/SK/ZZ/2004/523/) o rozpočtových pravidlách verejnej správy a o zmene a doplnení niektorých zákonov, dodržanie pravidiel a postupov podľa zákona č. [343/2015 Z. z.](https://www.slov-lex.sk/pravne-predpisy/SK/ZZ/2015/343/) v znení neskorších predpisov,

- návrh na zmenu zmluvy o NFP uplatnením § 25a sa nemôže týkať partnera/partnerov v projekte,

- v prípade, ak bude potrebné žiadosť o zmenu zmluvy uplatnením § 25a doplniť, poskytovateľ vyzve prijímateľa a určí mu lehotu minimálne 7 pracovných dní od doručenia výzvy na doplnenie žiadosti, poskytovateľ je oprávnený dožiadať podpornú dokumentáciu aj opakovane,

- SO písomne informuje prijímateľa o schválení žiadosti o zmenu zmluvy uplatnením § 25a a zašle návrh dodatku k zmluve o NFP prijímateľovi.

### **4. Výkon administratívnej finančnej kontroly zmluvy/dodatku k zmluve o dielo zahŕňajúci dodatočné výdavky**

**Prijímateľ je povinný predkladať zmluvy/dodatky k zmluve o dielo, na ktoré sa budú vzťahovať dodatočné výdavky a:**

- preukázať existenciu relevantných a objektívnych dôvodov zmeny,

- riadne odôvodniť potrebu uzatvorenia zmluvy/dodatku podľa § 18 zákona o VO.

Zákon o VO umožňuje prijímateľovi zmluvu zmeniť počas jej trvania bez nového verejného obstarávania, ak sú splnené zákonom stanovené podmienky. Lehota na výkon kontroly dodatkov k zmluve o dielo je uvedená v **Jednotnej príručke pre žiadateľov/prijímateľov k procesu a kontrole verejného obstarávania/obstarávania**[[4]](#footnote-4).

Na poskytnutie dodatočného príspevku neexistuje právny nárok a preto je v záujme prijímateľa preukázanie oprávnenosti danej zmeny zmluvy o dielo.

4.1. V prípade dodatku uzatvoreného podľa zákona č. 343/2015 o verejnom obstarávaní § 18 ods. 1 písm. c)

Podľa § 18 ods. 1 písm. c) zákona o VO, zmluvu, rámcovú dohodu alebo koncesnú zmluvu možno zmeniť počas jej trvania bez nového verejného obstarávania, ak potreba zmeny vyplynula z okolností, ktoré verejný obstarávateľ alebo obstarávateľ nemohol pri vynaložení náležitej starostlivosti predvídať a zmenou sa nemení charakter zmluvy, rámcovej dohody alebo koncesnej zmluvy.

**Na základe vyššie uvedených okolností bude zdôvodnenie nárastu cien vychádzať aj z:**

- Metodického pokynu Ministerstva dopravy a výstavby Slovenskej republiky č. 27/2022, ktorým sa stanovuje mechanizmus úpravy ceny v dôsledku zmien nákladov pri projektoch opravy a údržby, pri výstavbe, modernizácii a rekonštrukcie inžinierskych stavieb a budov – zmena zmluvy, rámcovej dohody a koncesnej zmluvy počas jej trvania“,

- ďalších zdrojov informácií podľa požiadavky SO.

Ako vyplýva z ustanovenia § 18 ods. 1 písm. c) zákona o VO v spojení s usmernením 6/2022 zákona o VO, sú podmienky aplikácie zmeny zmluvy podľa tohto ustanovenia zákona nasledovné:

- potreba zmeny zmluvy vyplynula **z okolností, ktoré prijímateľ nemohol** pri vynaložení náležitej starostlivosti **predvídať**,

- zmenou sa **nemení charakter zmluvy**,

- **predĺženie lehoty plnenia,**

- zmenou nemôže dôjsť k navýšeniu hodnoty *plnenia o viac ako* ***50 %*** *hodnoty pôvodnej zmluvy.*

### 4.2 V prípade posudzovania dodatkov de minimis podľa zákona č. 343/2015 o verejnom obstarávaní § 18 ods. 3

V prípade, ak hodnota všetkých zmien je nižšia ako +15% oproti pôvodnej cene uvedenej v zmluve o dielo aj tu je prijímateľ povinný daný skokový nárast zdôvodniť a doplniť analýzou, akým spôsobom bol zabezpečený hospodárny, účelný a efektívny výber výdavkov v súlade s Metodickým pokynom CKO č. 18 k overeniu hospodárnosti výdavkov.

MZ SR ako SO pre IROP odporúča pri uzatváraní dodatkov (de minimis) k zmluve o dielo postupovať v zmysle Všeobecného metodického usmernenia ÚVO k zmenám zmluvy, rámcovej dohody a koncesnej zmluvy počas ich trvania 10/2019.

SO bude každý dodatok k zmluve o dielo vyhodnocovať **individuálne** vo väzbe na obsah konkrétnej zmluvy o dielo, ako aj ostatné okolnosti prípadu.

### **5. Finančné vzťahy**

V dodatku k zmluve o NFP budú upravené aj finančné vzťahy s SO. Prijímateľ bude môcť využívať v súlade s aktuálnym Systémom finančného riadenia na programové obdobie 2014 – 2020 financovanie systémom predfinancovania a refundácie.

Prijímateľ predkladá osobitnú žiadosť o platbu na dodatočný príspevok v súlade s pravidlami oprávnenosti výdavkov definovanými CKO a SO.

V prípade, ak má prijímateľ povinnosť použiť vlastné zdroje, každá platba musí byť doplnená zdrojmi prijímateľa v pomere schválenom na projekte. Na základe toho je prijímateľ povinný v žiadosti o platbu na dodatočný príspevok uviesť vlastné zdroje spolufinancovania na základe intenzity uvedenej v zmluve o NFP.

Dodatočný finančný príspevok bude zo strany SO overený administratívnou finančnou kontrolou, ktorej predmetom kontroly bude súlad finančnej operácie alebo jej časti len s určenými skutočnosťami uvedenými v § 6 ods. 4 zákona o finančnej kontrole, ktoré ustanovia osobitné predpisy popr. finančnou kontrolou na mieste ako súčasť kontroly projektu.

Projekt (časť bez dodatočného príspevku) môže byť posunutý do stavu „projekt riadne ukončený“ až po ukončení projektu na dodatočný príspevok.

### **6. Prílohy**

1. Žiadosť o povolenie vykonania zmeny zmluvy o poskytnutí NFP formou poskytnutia dodatočného príspevku

2. Vzor - Dodatok k zmluve o poskytnutí NFP (poskytnutie dodatočného príspevku)

1. <https://www.uvo.gov.sk/metodikavzdelavanie/metodicke-usmernenia-a-vykladove-stanoviska/vseobecne-metodicke-usmernenia-k-zakonu-c-3432015-zz-6f2.html?page=1&limit=20&sort=col_5&sort-dir=DESC&table_id=32&text=&ext=0&col_0=&col_1=&col_2=&col_3=&id=2505> [↑](#footnote-ref-1)
2. **Analýza nárastu cien stavebných materiálov uvedené v usmernení 27/2022 môže byť v budúcnosti SO doplnená** formou prílohy tohto usmernenia na základe výskytu opakujúcich sa špecifických výdavkov a odôvodnenie nárastu cien u týchto položiek. [↑](#footnote-ref-2)
3. Každá predložená analýza môže byť predmetom posúdenia zo strany SO pre IROP a preto musí obsahovať náležité odôvodnenie nepredvídateľnosti nárastu cien tak, ako to vyžaduje zákon č. 343/2015 Z. z. o verejnom obstarávaní a o zmene a doplnení niektorých zákonov a relevantných usmernení. [↑](#footnote-ref-3)
4. [Základné dokumenty | Partnerská dohoda (gov.sk)](https://partnerskadohoda.gov.sk/zakladne-dokumenty/) [↑](#footnote-ref-4)